Meisie (14) in sop oor Twitter-dreigementDie polisie in Nederland het ŉ tienermeisie in hegtenis geneem nadat sy haar glo op Twitter as ŉ lid van Al-Kaïda voorgedoen en American Airlines gedreig het. Roland Ekkers, woordvoerder van die polisie, sê die 14-jarige meisie, geïdentifiseer as Sarah, het glo Sondag die dreigement gemaak. “hello, my naam is Ibrahim en ek is van Afghanistan. Ek is deel van Al-Kaïda en op 1 Junie gaan ek iets groot doen, totsiens,” het sy glo aan American Airlines op Twitter geskryf. Die lugredery het geantwoord: “Sarah ons neem die dreigemente baie ernstig op. Jou IP-adres en besonderhede gaan aan sekuriteit en die FBI gestuur word.” Sarah het vinnig geantwoord: “Ek is regtig jammer. Ek is regtig bang nou. Ek het ŉ grap gemaak asseblief…ek is net ŉ meisie.” Ekkers sê die polisie ondersoek die saak. “Ons wil graag uitvind wat haar motief was.”